Document ID: 32006D0252

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 27ης Μαρτίου 2006 για την τροποποίηση της απόφασης 1999/217/ΕΚ όσον αφορά το ευρετήριο των αρωματικών (αρτυματικών) υλών που χρησιμοποιούνται εντός ή επί των τροφίμων [κοινοποιηθείσα υπό τον αριθμό Ε(2006) 899] (Κείμενο που παρουσιάζει ενδιαφέρον για τον ΕΟΧ) (2006/252/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου, της 28ης Οκτωβρίου 1996, σχετικά με τη θέσπιση κοινοτικής διαδικασίας για τις αρωματικές ύλες που χρησιμοποιούνται ή προορίζονται να χρησιμοποιηθούν εντός ή επί των τροφίμων (1), και ιδίως το άρθρο 4 παράγραφος 3, Εκτιμώντας τα ακόλουθα: (1) Ο κανονισμός (ΕΚ) αριθ. 2232/96 καθορίζει τη διαδικασία για τη θέσπιση κανόνων σχετικά με τις αρωματικές ύλες που χρησιμοποιούνται ή προορίζονται να χρησιμοποιηθούν εντός ή επί των τροφίμων. Ο κανονισμός αυτός προβλέπει τη θέσπιση ευρετηρίου αρωματικών υλών (εφεξής «το ευρετήριο») ύστερα από την κοινοποίηση, από μέρους των κρατών μελών, καταλόγου των αρωματικών υλών που κυκλοφορούν στην επικράτειά τους και μπορούν να χρησιμοποιηθούν εντός ή επί των τροφίμων, και κατόπιν ενδελεχούς εξέτασης της κοινοποίησης αυτής από την Επιτροπή. Το εν λόγω ευρετήριο θεσπίστηκε με την απόφαση 1999/217/ΕΚ της Επιτροπής (2). (2) Επιπλέον, ο κανονισμός (ΕΚ) αριθ. 2232/96 προβλέπει πρόγραμμα για την αξιολόγηση αρωματικών υλών προκειμένου να ελεγχθεί η συμμόρφωσή τους με τα γενικά κριτήρια για τη χρήση αρωματικών υλών, τα οποία καθορίζονται στο παράρτημα του εν λόγω κανονισμού. (3) Η μεικτή επιτροπή εμπειρογνωμόνων FAO/ΠΟΥ για τα πρόσθετα τροφίμων (JECFA) κατέληξε κατά την εξηκοστή πέμπτη συνεδρίασή της στις 7 έως 16 Ιουνίου 2005 ότι το ακεταμίδιο (FL 16.047) είναι σαφώς καρκινογόνο τόσο στα ποντίκια όσο και στους αρουραίους, και ότι αν και παραμένει άγνωστος ο μηχανισμός ογκογένεσης, η πιθανότητα ενός μηχανισμού γονοτοξικότητας δεν μπορεί να απορριφθεί. Η JECFA θεωρεί ανάρμοστη τη χρήση μιας τέτοιας ουσίας ως αρωματικής ύλης. Επομένως, το ακεταμίδιο δεν πληροί τα γενικά κριτήρια που καθορίζονται στο παράρτημα του κανονισμού (ΕΚ) αριθ. 2232/96 και πρέπει να διαγραφεί από το ευρετήριο. (4) Ως εκ τούτου, η απόφαση 1999/217/ΕΚ πρέπει να τροποποιηθεί αναλόγως. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο παράρτημα της απόφασης 1999/217/ΕΚ, στο μέρος Α, η σειρά που αφορά την ουσία με αριθμό FL 16.047 (ακεταμίδιο) διαγράφεται από τον πίνακα. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 27 Μαρτίου 2006.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 486
6052
2090
2735
1268

EuroVoc IDs (Expanded): 486
6052
2090
2735
1268

Dataset Source: meu

Split: train